“พาณิชย์” คาดส่งออกไทย เม.ย. เป็นบวก ตาม มี.ค.โต 8.47% แม้เผชิญโควิดรอบสาม
รมว.พาณิชย์ คาดส่งออกไทย เม.ย. เป็นบวกต่อเนื่อง ไปในทิศทางเดียวเดือน มี.ค.โต 8.47% แม้ยังเผชิญโควิด-19 รอบสาม
2 พ.ค. 2564

นายจุรินทร์ ลักษณวิศิษฏ์ รองนายกรัฐมนตรี และรมว.พาณิชย์ เปิดเผยว่า ในช่วงสถานการณ์โควิดระบาดอีกรอบนั้น เศรษฐกิจไม่ได้มีแต่สัญญาณลบไปทั้งหมด ซึ่งจะเห็นได้จากในช่วงก่อนที่จะเจอการระบาดโควิดรอบ 3 ในช่วงเดือนมีนาคมที่ผ่านมา เศรษฐกิจไทยมีสัญญาณที่เป็นบวก เช่น ตัวเลขการส่งออกในเดือนมีนาคม การส่งออกโต 8.47% ถือว่าน่าพอใจ และถ้าไม่นับทองคำ ยุทธปัจจัย และน้ำมัน เฉพาะภาคเศรษฐกิจที่แท้จริง จะเห็นว่าการส่งออกเดือนมีนาคมโตถึง 12% ถือว่าเป็นตัวเลขที่สูงพอสมควร ยังเป็นความหวังในภาวะที่ประเทศไทยต้องเผชิญกับภัยโควิด
นอกจากนี้ ดัชนีความเชื่อมั่นผู้บริโภคในปี 2564 ตั้งแต่มกราคม-มีนาคม สูงขึ้นอย่างต่อเนื่อง เช่น มกราคม ดัชนีความเชื่อมั่นผู้บริโภค อยู่ที่ 43.2 เดือนกุมภาพันธ์ อยู่ที่ 45.5 และเดือนมีนาคม อยู่ที่ 47.5 เป็นต้น
ส่วนตัวเลขการจดทะเบียนนิติบุคคล ในช่วงไตรมาสแรกของปี 2564 คือ มกราคม-มีนาคม มีการจดทะเบียนนิติบุคคลใหม่ เพิ่มขึ้นจากไตรมาสแรกของปีก่อน 78% หรืออยู่ที่ 23,389 ราย ถือว่าสูงที่สุดในรอบ 2 ปี ถือเป็นเป็นสัญญาณที่ดีก่อนการแพร่ระบาดรอบที่สาม
รวมทั้งราคาพืชผลการเกษตรในภาพรวมยังอยู่ในระดับสูงต่อเนื่อง เช่น ข้าวเปลือกเจ้า ราคาวันที่ 30 เมษายน ราคาทางการ 8,982 บาทต่อตัน, ราคามันสำปะหลัง 2.40 บาทต่อกก., ข้าวโพดเลี้ยงสัตว์ 8.50 บาทต่อกก., ปาล์มน้ำมัน 4.08 – 5.10 บาทต่อกก. โดยประมาณ ยางแผ่นดิบชั้นสาม 61.56 บาทต่อกก., น้ำยางข้น 61.50 บาทต่อกก. และยางก้อนถ้วย 22.25 บาทต่อกก. ส่วนผลไม้ เช่น ทุเรียนราคาเฉลี่ย 100 บาทต่อกก.โดยประมาณ
ทั้งนี้ “เศรษฐกิจในภาพรวมที่ผ่านมา ประเทศเราพึ่งพา 2 ตัว คือ การท่องเที่ยวที่นำรายได้เข้าประเทศ กับการส่งออก ซึ่งในเดือนมีนาคมที่ผ่านมา ตัวเลขการส่งออกเป็น +8.47% และเดือนเมษายน คาดการณ์ว่ายังมีโอกาสเป็นบวกอีก” รองนายกฯ และรมว.พาณิชย์ระบุ